Kommissionens forordning (EF) nr. 1240/2001

af 25. juni 2001

om indledning af en fornyet undersøgelse vedrørende en ny eksportør af Rådets forordning (EF) nr. 2604/2000 om indførelse af en endelig antidumpingtold på importen af visse typer polyethylenterephthalat med oprindelse i bl.a. Indien, om ophævelse af tolden for så vidt angår importen fra en eksporterende producent og om at gøre denne import til genstand for registrering

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), i det følgende benævnt "grundforordningen", senest ændret ved forordning (EF) nr. 2338/2000(2), særlig artikel 11, stk. 4,

efter høring af det rådgivende udvalg, og

ud fra følgende betragtninger:

A. ANMODNING OM EN FORNYET UNDERSØGELSE

(1) Kommissionen har modtaget en anmodning om en fornyet undersøgelse vedrørende en ny eksportør i henhold til artikel 11, stk. 4, i grundforordningen. Anmodningen blev indgivet af Futura Polymers Ltd, i det følgende benævnt "ansøgeren", som er en eksporterende producent i Indien, i det følgende benævnt "det pågældende land".

B. VARE

(2) Den vare, der er genstand for undersøgelsen, er polyethylenterephthalat ("PET") med en viskositetskoefficient på 78 ml/g eller derover ifølge DIN (Deutsche Industrienorm) 53728, som beskrevet i artikel 1 i Rådets forordning om indførelse af de gældende foranstaltninger, med oprindelse i Indien, i det følgende benævnt "den pågældende vare". Den tariferes i øjeblikket under KN-kode 3907 60 20 og ex 3907 60 80 (Taric-kode 3907 60 80 10 ). Disse koder angives kun til orientering.

C. GÆLDENDE FORANSTALTNINGER

(3) De i øjeblikket gældende foranstaltninger er en endelig antidumpingtold, der er indført ved Rådets forordning (EF) nr. 2604/2000(3), i det følgende benævnt "forordningen", i henhold til hvilken import i Fællesskabet af den pågældende vare pålægges en endelig told i form af et specifikt beløb på 181,7 EUR pr. ton, med undtagelse af import fra flere specifikt angivne virksomheder, som pålægges individuelle toldsatser. Importen af den pågældende vare, der fremstilles af ansøgeren, pålægges en endelig individuel told på 223 EUR pr. ton.

D. ÅRSAGERNE TIL DEN FORNYEDE UNDERSØGELSE

(4) Ansøgeren havde samarbejdet under en antisubsidieprocedure, som forløb side om side med den undersøgelse, der førte til de gældende foranstaltninger, men ikke under antidumpingproceduren, der førte til de gældende foranstaltninger, eftersom vedkommende ikke eksporterede den pågældende vare til Fællesskabet i undersøgelsesperioden, på hvilke de gældende foranstaltninger er baseret, dvs. 1. oktober 1998 til 30. september 1999, i det følgende benævnt "den oprindelige undersøgelsesperiode". Derfor kunne der ikke fastsættes nogen individuel margen på daværende tidspunkt, og han blev pålagt resttolden. Forordningen fastsætter udtrykkeligt, at ansøgeren har ret til at anmode om en fornyet undersøgelse vedrørende nye eksportører, når de rent faktisk begynder at eksportere til Fællesskabet, eller når de kan bevise, at de har indgået en uigenkaldelig kontraktmæssig forpligtelse om at eksportere væsentlige mængder til Fællesskabet.

(5) Ansøgeren hævder, at han ikke eksporterede den pågældende vare til Fællesskabet i den oprindelige undersøgelsesperiode, men begyndte at eksportere derefter, og at han ikke er forbundet med nogen af de eksporterende producenter af den pågældende vare, som er genstand for ovennævnte antidumpingforanstaltninger.

E. PROCEDURE

(6) Efter at have undersøgt de foreliggende oplysninger konkluderer Kommissionen, at der er tilstrækkelige beviser til at berettige indledningen af en fornyet undersøgelse i henhold til artikel 11, stk. 4, i grundforordningen med henblik på at fastsætte ansøgerens individuelle dumpingmargen og, hvis der konstateres dumping, den told, som skal gælde for importen af den pågældende vare fra dette selskab til Fællesskabet.

(7) De producenter i Fællesskabet, der vides berørt af sagen, er blevet underrettet om ovenstående anmodning og har haft lejlighed til at fremsætte bemærkninger hertil. Der blev ikke modtaget nogen bemærkninger.

a) Spørgeskema

For at indhente de oplysninger, som Kommissionen anser for nødvendige for sin undersøgelse, vil den sende et spørgeskema til ansøgeren.

b) Indhentning af oplysninger og høringer

Alle interesserede parter opfordres til at give udtryk for deres mening skriftligt og fremlægge dokumentation herfor. Kommissionen kan desuden høre interesserede parter mundtligt, hvis de fremsætter skriftlig anmodning herom og påviser, at der er særlige årsager til, at de bør høres.

F. OPHÆVELSE AF DEN GÆLDENDE TOLD OG REGISTRERING AF IMPORTEN

(8) I henhold til artikel 11, stk. 4, i grundforordningen skal den gældende antidumpingtold ophæves for så vidt angår den import af den pågældende vare med oprindelse i Indien, der fremstilles og sælges med henblik på eksport til Fællesskabet af ansøgeren. Samtidig skal denne import gøres til genstand for registrering i henhold til aritikel 14, stk. 5 i grundforordningen for at sikre, at der, hvis det på grundlag af genoptagelsen af undersøgelsen fastslås, at der finder dumping sted for ansøgerens vedkommende, kan opkræves antidumpingtold med tilbagevirkende kraft fra tidspunktet for genoptagelsen af undersøgelsen. Størrelsen af ansøgerens eventuelle fremtidige forpligtelser kan ikke anslås på dette stadium i proceduren.

G. TIDSFRIST

(9) Af hensyn til en forsvarlig forvaltning bør der fastsættes en frist, hvori:

- interesserede parter kan give sig tilkende over for Kommissionen, fremsætte deres synspunkter skriftligt og besvare det i betragtning 7, litra a), i denne forordning nævnte spørgeskema eller alle andre oplysninger, der skal i betragtning under undersøgelsen

- interesserede parter skriftligt kan anmode om at blive hørt af Kommissionen.

H. MANGLENDE SAMARBEJDSVILJE

(10) I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

(11) Hvis det konstateres, at en interesseret part har afgivet forkerte eller vildledende oplysninger, vil der blive set bort fra disse oplysninger, og de foreliggende faktiske oplysninger kan benyttes -

UDSTEDT FØLGENDE FORORDNING:

Artikel 1

Der indledes en fornyet undersøgelse af forordning (EF) nr. 2604/2000 i medfør af artikel 11, stk. 4, i grundforordningen med henblik på at fastslå, om og i hvilket omfang importen af polyethylenterephthalat med en viskositetskoefficient på 78 ml/g eller derover ifølge DIN (Deutsche Industrienorm) 53728 og henhørende under KN-koder 3907 60 20 og ex 3907 60 80 (Taric-kode 3907 60 80 10 ), med oprindelse i Indien, fremstillet og solgt til eksport af Futura Polymers Ltd, skal omfattes af den antidumpingtold, der er indført ved forordning (EF) nr. 2604/2000.

Artikel 2

Den ved forordning (EF) nr. 2604/2000 indførte antidumpingtold ophæves for så vidt angår importen af den i artikel 1 i denne forordning identificerede vare (Taric-tillægskode: A184).

Artikel 3

Toldmyndighederne pålægges at træffe passende foranstaltninger til at registrere den i denne forordnings artikel 1 omhandlede import, jf. artikel 14, stk. 5, i forordning (EF) nr. 384/96. Registreringen ophører ni måneder efter datoen for denne forordnings ikrafttrædelse.

Artikel 4

Medmindre andet er fastsat, skal interesserede parter give sig til kende over for Kommissionen, fremsætte deres synspunkter skriftligt og afgive oplysninger senest 40 dage fra datoen for denne forordnings ikrafttræden, hvis der skal tages hensyn til deres bemærkninger i forbindelse med undersøgelsen. Interesserede parter kan også anmode om at blive hørt af Kommissionen inden for samme frist på 40 dage. Denne frist gælder for alle interesserede parter, også parter, som ikke er nævnt i anmodningen, og det er derfor i disse parters interesse at kontakte Kommissionen omgående.

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, telefax- og/eller telexnummer.

Oplysninger vedrørende sagen og anmodninger om at blive hørt sendes til følgende adresse: Europa-Kommissionen Generaldirektoratet for Handel

TERV-0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juni 2001.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 301 af 30.11.2000, s. 21.